Elke skrywer het sy of haar eie manier hoe hulle karakters skep, maar daar is ‘n paar algemene reëls:
‘n Storie het gewoonlik meer as een karakter. Jou hoofkarakter/s is die sentrale figuur waarom die storie draai en dit is belangrik dat jy alles omtrent hulle weet. Selfs inligting wat nie van toepassing op die storie is nie. ‘n Goeie tegniek is om vir jou karakters volledige lewenssketse op te stel. Dit keer ook dat jy nie halfpad in die verhaal skielik vir jou karakter/s ander eienskappe gee nie.
Alhoewel jou by-karakter/s slegs as ondersteuning vir die hoofkarakter/s en die storie dien, is dit belangrik dat jy ook soveel as moontlik van hulle weet. Dit sorg dat jy hulle sigbaar vir die leser kan voorstel.
Laat die karakters hul eie storie vertel. Dit is baie steurend wanneer ‘n mens die skrywer se stem raaklees. Indien daar ‘n boodskap in die verhaal is, moet dit deur die karakters en die verhaal self oorgedra word nie deur jou as skrywer nie.
Hou mense dop en let veral op die klein gewoontes wat hulle anders maak. Dit is interessant hoeveel ‘n mens oor iemand kan leer net deur hulle dop te hou. Dieselfde geld vir ‘n skrywer en die karakters in ‘n verhaal. Jy hoef hulle nie altyd in detail te beskryf nie, maar eerder hul mannerismes, hul reaksies ens beskryf. Daardeur sal die leser hulle goed leer ken.
Moenie dit te maklik vir ‘n karakter maak nie. Die soeke/strewe/probleme wat oorkom moet word is juis die storie. ‘n Karakter moet self haar of sy probleme oorkom.